
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	5 iulie 2013

	Nr.
	27/387 


R A P O R T

asupra propunerii legislative privind modificarea și completarea Legii-cadru nr.284/2010 privind salarizarea unitară a personalului plătit din fonduri publice, publicat în Monitorul Oficial al României nr.877/2010, cu modificările și completările ulterioare
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 219/2013 din 17 iunie 2013, cu dezbaterea pe fond, în procedură obişnuită, a propunerii legislative privind modificarea și completarea Legii-cadru nr.284/2010 privind salarizarea unitară a personalului plătit din fonduri publice, publicat în Monitorul Oficial al României nr.877/2010, cu modificările și completările ulterioare.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.212/29.03.2013)

· avizul negativ al Comisiei pentru buget, finanţe şi bănci (nr.22/280/27.06.2013)

· punctul de vedere negativ al Guvernului (nr.542/19.04.2013).


Propunerea legislativă are ca obiect de reglementare modificarea şi completarea Anexei nr.1, Cap.II, lit.C, pct. VI, lit.b) din Legea cadru nr.284/2010, în sensul ca pentru funcţia  de şef serviciu voluntar pentru situaţii de urgenţă să se prevadă atât studii medii, cât şi studii superioare, precum şi diferenţierea nivelului salariului de bază pe două grade, respectiv gradul I şi gradul II. De asemenea, se propune şi majorarea claselor şi coeficienţilor de ierarhizare pentru aceste funcţii.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 4 iulie 2013  au participat, în conformitate cu prevederile art.55 din Regulamentul Camerei Deputaţilor, republicat:

· d-na Georgeta Bratu - Secretar de Stat, Ministerul Muncii, Familiei, Protecţiei Sociale şi Persoanelor Vârstnice
· d-l Fănel Mitea – director, Ministerul Finanţelor Publice.
La lucrările comisiei şi-au înregistrat prezenţa 25 deputaţi, din totalul de 27 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 10 iunie 2013.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente: 
· nu sunt precizate sursele financiare necesare aplicării măsurilor propuse, încălcându-se astfel dispoziţiile art.138 alin.(5) din Constituţie, precum şi cele ale art.15 alin.(1) din Legea nr.500/2002 privind finanţele publice, respectiv ale art.7 alin.(1) din Legea responsabilităţii fiscal bugetare nr.69/2010;
· prin textul propus, pentru gradul I şi pentru gradul II sunt prevăzute atât studii medii, cât şi studii superioare, încălcându-se astfel dispoziţiile art.13 alin.(2) din Legea nr.284/2010, potrivit cărora în cadrul fiecărei funcţii, salariile de bază se diferenţiază pe grade în cadrul studiilor superioare şi pe trepte profesionale în cadrul studiilor medii. 


PREŞEDINTE,



SECRETAR,

Florin Iordache



Mihăiţă Găină

Întocmit,

Expert parlamentar Lidia Vlădescu

